નાનકડું બાળક માગે એવાં બધાં જ લાડકોડ સાથે આ શ્વાન ઘણાં ઘરમાં ઊછરતાં હોય છે. આવાં કૂતરાં ચોકીપહેરો કરે તે વાત ઠીક છે. એ વાત બહુ ગળે ઊતરે તેમ નથી, છતાં આવાં પાળેલાં કૂતરાં ગૃહજીવનની રોનકમાં કંઈક વધારો કરે છે. હમણાં આવા આવા થોડા શ્વાન-શોખીનો જોયા. એમને જોઈને થયું કે આ મૂંગાં પ્રાણીઓ કંઈ બોલ્યાં-કર્યાં વગર પણ ગૂઢ રીતે માણસને ઘણું બધું શીખવે છે. માણસમાં એ દયા-માયા પ્રેરે છે. સહિષ્ણુતા કેળવવામાં મદદરૂપ બને છે અને વફાદારીની કંઈક કિંમત પણ સમજાવે છે. જે ઘરમાં આવું સ્વચ્છ સંસ્કારી શ્વાન હોય તે ઘરનાં બાળકોને મજા આવી જાય છે. શિક્ષકો ના શીખવે એવું બધું તેમનો આ મૂંગો દોસ્ત તેમને શીખવે છે. કેટલાંક એવાં ઘર પણ જોયાં, જ્યાં રૂપાળાં શ્વાન લાડકોડ પામતાં હતાં અને બાળકોની ઉપેક્ષા થતી હતી. શ્વાન મુક્તપણે મહાલતાં હતાં અને બાળકો શિસ્તની આખરી એડી નીચે ચગદાતાં હતાં. પણ દરેક સારી બાબતને કંઈક ને કંઈક નડતર તો હોય જ છે.